Skolen for norsk prydkunst

**Skolen for norsk prydkunst** ble stiftet i 1926 av maleren Enevold Thømt, som på den tiden var overlærer ved Statens håndverks- og kunstindustriskole (SHKS) i Oslo. Skolen skulle være en videregående og fullstendig utdannelse av kunsthåndverkere, fortrinnsvis dem som hadde SHKS eller en annen tegneskole som grunnutdannelse. Fagområdene skulle blant annet omfatte billedskjæring, dekorativt maleri, mosaikk, glassmaleri, skulptur, billedvev, gyldenlærarbeid og utforming av dekorativt utstyr i jern og annet metall. I skoleplanen hevdet Thømt at Norge lå langt bak andre land når det gjaldt utdannelse av kunsthåndverkere. Han påpekte at det manglet en videregående utdannelse for dem som hadde gjennomgått tegneskoler som SHKS. 

Planene for den nye skolen ble møtt med uvilje fra Thømts kolleger ved SHKS. De hadde i lengre tid forsøkt å få til en lignende utvikling innenfor den eksisterende skolen. SHKS skulle, ifølge sitt reglement «*utdanne mænd og kvinder for haandverk og [[kunstindustri]] samt lærere og lærerinder i [[Tegnekunst|tegning]]*», men i tiden etter første verdenskrig ble undervisningen drevet uten at elevene fikk arbeide med materialer i verksteder. Dette var det flere av lærerne som reagerte på, men skolens direktør, arkitekt Henrik Bull, så på SHKS som en ferdig etablert, statisk institusjon og så ingen behov for umiddelbare endringer. 

Uviljen mot Skolen for norsk prydkunst vokste til protest, da det ble kjent at direktør Bull hadde akseptert å sitte som formann i tilsynsrådet for den nye skolen. Jacob Tostrup Prytz, overlærer for gullsmedklassen ved SHKS, kalte det forræderi mot den eksisterende skolen og forfattet, sammen med de øvrige overlærerne, brev både til Thømt og Bull. Gjenpart av brevene ble sendt pressen. I brevet til Bull sto det at at vervet i tilsynsrådet for den nye skolen «*synes oss å være lite forenlig med stillingen som direktør ved Statens Haandverks- og Kunstindustriskole*» og i brevet til Enevold Thømt het det at hans kolleger fant stillingen som leder av den nye skolen ganske uforenlig med hans stilling som overlærer ved SHKS «*som jo er en høyere fagskole og det rette forum for en videregående utdannelse innen alle kunstindustriens grener. Denne utdannelse bør først og fremst søkes fremmet under ledelse på Statens Haandverks- og Kunstindustriskole*».

Skolen for norsk prydkunst ble etablert, til tross for protestene, med Thømt som leder – og med Bull som formann i tilsynsrådet. Skolen ble nedlagt allerede i 1928, etter bare et par års drift. Øistein Parmann angir som mulige årsaker at tilgangen på elever var for liten, eller at motstanden fra SHKS' lærere var for stor. Thømt fortsatte som overlærer ved SHKS til han var 70 år, i 1948.

## Referanser og fotnoter

## Litteratur
*Bøe, Alf (1983) «Kunsthåndverk og kunstindustri 1914–1940». I: *Norges kunsthistorie, b. 6: Mellomkrigstid*, s. 320. Oslo, Gyldendal. ISBN 82-05-12270-9
*«Celeber strid paa kunstskolen omkring Enevold Thømts nye skole». *Aftenposten*, 09.04.1926. 
*«Et brev fra direktør Bull, Statens Haandverks- og Kunstindustriskole, til skolens overlærere». *Aftenposten*, 10.04.1926
*«Overlærerne ved Statens Haandverks- og Kunstindustriskole i strid med sin direktør». *Aftenposten*, 10.04. 1926 (gjengir deler av lærernes brev til Bull)
*Parmann, Øistein (1970) «Skolen for norsk prydkunst». I: *Tegneskolen gjennom 150 år*, s. 285–290. Oslo, SHKS
*Rothe, Olaf Lie (1926) «Skolen for norsk Prydkunst». I: *Norges haandverk*, årg. 8, nr. 9/10, s. 70–71. Oslo, den Norske fællesforening for haandverk og industri
**SHKS : kunst & design i 175 år* (1993), s. 27. Oslo, Statens håndverks- og kunstindustriskole. ISBN 82-7038-034-2 Les i fulltekst
*«Skolen for norsk Prydkunst» (1926). I: *Norges haandverk*, årg. 8, nr. 7/8, s. 63. Oslo, den Norske fællesforening for haandverk og industri